[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.10.2009

COM(2009)608 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Εσθονίας και στη Δημοκρατία της Σλοβενίας να εφαρμόσουν μέτρο παρέκκλισης του άρθρου 167 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασης

Σύμφωνα με το άρθρο 395 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής: «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου προστιθέμενης αξίας (ΦΠΑ) ή πρόληψης ορισμένων μορφών φοροδιαφυγής ή φοροαποφυγής.

Η Δημοκρατία της Εσθονίας (εφεξής «Εσθονία») και η Δημοκρατία της Σλοβενίας (εφεξής «Σλοβενία») εξουσιοδοτήθηκαν με την απόφαση 2007/133/ΕΚ του Συμβουλίου, της 30ής Ιανουαρίου 2007 (ΕΕ L 57 της 24.2.2007, σ. 12) να εφαρμόσουν ειδικό μέτρο παρέκκλισης από το άρθρο 167 της οδηγίας ΦΠΑ έως την 31η Δεκεμβρίου 2009.

Η απόφαση αυτή επιτρέπει στα ανωτέρω κράτη να αναστείλουν την άσκηση του δικαιώματος έκπτωσης του ΦΠΑ μέχρις ότου ο φόρος αυτός καταβληθεί στους προμηθευτές αγαθών ή στους παρόχους υπηρεσιών, εφόσον οι υποκείμενοι στον φόρο έχουν ετήσιο κύκλο εργασιών όχι υψηλότερο από 208 646 EUR για τη Σλοβενία ή, στην περίπτωση της Εσθονίας, έχουν καταχωρισθεί ως ατομικές επιχειρήσεις, κάνοντας έτσι χρήση της δυνατότητας εφαρμογής ενός προαιρετικού καθεστώτος (του λεγόμενου συστήματος λογιστικής βάσει ταμειακών πληρωμών) σύμφωνα με το άρθρο 66 στοιχείο β) της οδηγίας ΦΠΑ, βάσει του οποίου ο ΦΠΑ επί των εκροών τους καθίσταται απαιτητός κατά τον χρόνο είσπραξης του τιμήματος.

Με δύο επιστολές που πρωτοκολλήθηκαν στη Γενική Γραμματεία της Επιτροπής στις 4 Σεπτεμβρίου 2009, η Εσθονία ζήτησε εξουσιοδότηση για να παρατείνει το μέτρο αυτό και οι υποκείμενοι στον φόρο που μπορούν να υπαχθούν σε αυτό το καθεστώς να έχουν, στο εξής, ετήσιο κύκλο εργασιών όχι υψηλότερο από 208 646 EUR. Με δύο επιστολές που πρωτοκολλήθηκαν στη Γενική Γραμματεία της Επιτροπής στις 23 και 31 Ιουλίου 2009, η Σλοβενία ζήτησε επίσης εξουσιοδότηση για να παρατείνει το μέτρο, με ταυτόχρονη αύξηση του ανώτατου ορίου του ετήσιου κύκλου εργασιών του καθεστώτος σε 400 000 EUR. Η Σλοβενία ανέφερε ότι μια τέτοια αύξηση θα επέτρεπε τη μείωση των διοικητικών δαπανών ενός μεγαλύτερου αριθμού μικρών επιχειρήσεων και θα βελτίωνε συγχρόνως την ταμειακή τους κατάσταση. Θα είχε ως αποτέλεσμα να ανοίξει το καθεστώς σε επιπλέον 8 787 υποκειμένους στον φόρο.

Σύμφωνα με το άρθρο 395 παράγραφος 2 της οδηγίας ΦΠΑ, με επιστολές της 1ης Οκτωβρίου 2009 για την Εσθονία και της 25ης Σεπτεμβρίου 2009 για τη Σλοβενία, η Επιτροπή διαβίβασε τις αιτήσεις τους στα άλλα κράτη μέλη και, με επιστολές της 5ης Οκτωβρίου 2009 για την Εσθονία και της 29ης Σεπτεμβρίου 2009 για τη Σλοβενία, πληροφόρησε τα εν λόγω κράτη μέλη ότι διέθετε όλα τα απαραίτητα στοιχεία που θεωρούσε χρήσιμα.

Το λεγόμενο σύστημα λογιστικής βάσει ταμειακών πληρωμών είναι ένα απλοποιημένο και προαιρετικό καθεστώς φορολόγησης που απευθύνεται στις μικρές επιχειρήσεις οι οποίες δεν δικαιούνται απαλλαγής από τον φόρο. Επιτρέπει στους εν λόγω υποκειμένους στον φόρο να εφαρμόζουν έναν απλό κανόνα με βάση την ημερομηνία πληρωμής των πράξεών τους όσον αφορά τις εισροές και τις εκροές τους, για να προσδιοριστεί η χρονική στιγμή κατά την οποία θα πρέπει να ασκήσουν το δικαίωμα έκπτωσης του ΦΠΑ και να καταβάλουν τον φόρο στο δημόσιο ταμείο, αντιστοίχως. Συνεπώς, αποτελεί μέτρο απλούστευσης, ιδίως για τις επιχειρήσεις που αντιμετωπίζουν δυσχέρειες όσον αφορά τον προσδιορισμό, σύμφωνα με τους συνήθεις κανόνες, της ημερομηνίας κατά την οποία καθίσταται απαιτητός ο φόρος επί των εισροών και των εκροών τους και για εκείνες που δεν εφαρμόζουν σύστημα λογιστικής βάσει της αρχής των δεδουλευμένων εσόδων/εξόδων. Επιπλέον, το σύστημα αυτό προσφέρει ταμειακό πλεονέκτημα ιδίως για τις επιχειρήσεις που έχουν κυρίως δαπάνες που δεν βαρύνονται με ΦΠΑ όπως οι μισθοί ή έχουν εισπράξεις για τις οποίες υφίστανται σημαντικές καθυστερήσεις από τους πελάτες τους χωρίς να είναι σε θέση να επιβάλλουν αντίστοιχες προθεσμίες πληρωμής στους προμηθευτές τους.

Υπενθυμίζεται ότι στην πρόταση οδηγίας της 28ης Ιανουαρίου 2009 για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης (COM(2009) 21 τελικό), η Επιτροπή έχει συμπεριλάβει διατάξεις που επιτρέπουν σε όλα τα κράτη μέλη να αναβάλουν την άσκηση του δικαιώματος έκπτωσης του ΦΠΑ έως ότου αυτός καταβληθεί στον προμηθευτή αγαθών ή υπηρεσιών, για υποκειμένους στον φόρο των οποίων ο ετήσιος κύκλος εργασιών δεν υπερβαίνει τα 2 000 000 EUR (ήτοι το όριο των πολύ μικρών επιχειρήσεων σύμφωνα με τη σύσταση 2003/361/ΕΚ της Επιτροπής της 6ης Μαΐου 2003, ΕΕ L 124 της 20.5.2003, σ. 36), οι οποίοι επωφελούνται έτσι από ένα προαιρετικό καθεστώς λογιστικής βάσει ταμειακών πληρωμών σύμφωνα με το οποίο ο ΦΠΑ που βαρύνει τις εκροές τους καθίσταται απαιτητός μόνον εφόσον εισπράξουν το οφειλόμενο τίμημα.

Λαμβάνοντας υπόψη τις διατάξεις του άρθρου 395 της οδηγίας ΦΠΑ και τα επιχειρήματα που εξέθεσαν η Εσθονία και η Σλοβενία, η Επιτροπή θεωρεί ότι η παρέκκλιση που ζητήθηκε πληροί τις προϋποθέσεις που ορίζονται στο άρθρο αυτό, δεδομένου ότι εντάσσεται στο πλαίσιο του προαιρετικού καθεστώτος λογιστικής βάσει ταμειακών πληρωμών και επιτρέπει την απλοποίηση της είσπραξης του φόρου για τις πολύ μικρές επιχειρήσεις. Κατά συνέπεια, εκτιμώντας επιπλέον τα στοιχεία που προαναφέρθηκαν, η Επιτροπή δεν έχει αντίρρηση ως προς αυτό το αίτημα και κρίνει, ως εκ τούτου, ότι πρέπει να υποβάλει στο Συμβούλιο την αντίστοιχη πρόταση. Ειδικότερα, τα ανώτατα όρια του ετήσιου κύκλου εργασιών του καθεστώτος είναι, μετά την εφαρμογή των κανόνων μετατροπής που περιέχονται στα άρθρα 399 και 400 της οδηγίας ΦΠΑ, χαμηλότερα από εκείνα που έχει προτείνει η Επιτροπή.

Ωστόσο, η Επιτροπή θεωρεί ότι, αφενός, θα πρέπει να επιβάλει στην παρέκκλιση αυτή περιορισμένη διάρκεια εφαρμογής ώστε να μπορεί να αξιολογεί περιοδικά, βάσει των κατάλληλων στοιχείων που θα παρέχονται από τα κράτη μέλη, εάν οι νομικοί ή πραγματικοί λόγοι που την δικαιολογούν σήμερα εξακολουθούν να ισχύουν. Εξάλλου, θεωρεί ότι πρέπει εν πάση περιπτώσει η παρέκκλιση αυτή να πάψει να εφαρμόζεται όταν θα αρχίσουν να ισχύουν οι εναρμονισμένοι κανόνες που έχει προτείνει η Επιτροπή για το καθεστώς αυτό.

2. Διαβουλεύσεις των ενδιαφερομένων και αναλυση επιπτωσεων

Η πρόταση απόφασης επιτρέπει τη διατήρηση ενός προαιρετικού καθεστώτος λογιστικής βάσει ταμειακών πληρωμών το οποίο επιτρέπει την απλοποίηση της είσπραξης του φόρου για τις πολύ μικρές επιχειρήσεις βελτιώνοντας συγχρόνως την ταμειακή τους κατάσταση. Συνεπώς, θα έχει θετικά αποτελέσματα για τις επιχειρήσεις αυτές. Δεν χρειάστηκε να κληθούν εξωτερικοί εμπειρογνώμονες, ούτε να πραγματοποιηθούν διαβουλεύσεις με τα ενδιαφερόμενα μέρη ή να αξιολογηθεί ο αντίκτυπος μιας τέτοιας απόφασης. Εν πάση περιπτώσει, ο αντίκτυπος αυτός θα είναι περιορισμένος λόγω του περιορισμένου πεδίου και της διάρκειας εφαρμογής της.

3. Νομικά στοιχεια της προτασησ

Η προτεινόμενη απόφαση σκοπό έχει να επιτρέψει στην Εσθονία και τη Σλοβενία να συνεχίσουν την εφαρμογή παρέκκλισης από το άρθρο 167 της οδηγίας ΦΠΑ και να αναβάλουν, συνεπώς, την άσκηση του δικαιώματος έκπτωσης του ΦΠΑ έως ότου αυτός καταβληθεί στον προμηθευτή αγαθών ή τον πάροχο των υπηρεσιών για υποκειμένους στον φόρο των οποίων ο ετήσιος κύκλος εργασιών δεν υπερβαίνει τα 400 000 EUR για τη Σλοβενία και το ισόποσο των 208 646 EUR σε εθνικό νόμισμα για την Εσθονία, εφαρμόζοντας κατ' αυτόν τον τρόπο το προαιρετικό καθεστώς λογιστικής βάσει ταμειακών πληρωμών, όπως προβλέπεται στο άρθρο 66 στοιχείο β) της οδηγίας ΦΠΑ, σύμφωνα με το οποίο ο ΦΠΑ που βαρύνει τις εκροές τους καθίσταται απαιτητός μόνο κατά τον χρόνο είσπραξης του τιμήματος.

Τη νομική βάση της απόφασης αυτής συνιστούν οι διατάξεις του άρθρου 395 της οδηγίας ΦΠΑ οι οποίες έχουν εκδοθεί κατ’ εφαρμογή του άρθρου 93 της συνθήκης ίδρυσης της Ευρωπαϊκής Κοινότητας. Σύμφωνα με τις εν λόγω διατάξεις, το κράτος μέλος που επιθυμεί να θεσπίσει ειδικά μέτρα παρέκκλισης από την οδηγία αυτή πρέπει να λάβει την άδεια του Συμβουλίου, με τη μορφή απόφασης του Συμβουλίου. Δεδομένου ότι πρόκειται για ένα μέτρο εκτελεστικό που έχει σχέση με την εναρμόνιση των νομοθεσιών όσον αφορά τον φόρο επί του κύκλου εργασιών, τηρείται η αρχή της επικουρικότητας.

Η πρόταση είναι σύμφωνη με την αρχή της αναλογικότητας και ως, εκ τούτου, δεν υπερβαίνει αυτό που είναι αναγκαίο για την επίτευξη του στόχου της απλούστευσης που επιδιώκει δεδομένου ότι αφορά έναν περιορισμένο μόνον αριθμό υποκειμένων στον φόρο, οι οποίοι επιπλέον δεν θα πρέπει να προσαρμοστούν στους κανόνες του καθεστώτος αυτού παρά μόνο εφόσον το επιλέξουν. Έτσι, παρεκκλίνει από τις αρχές της οδηγίας ΦΠΑ μόνο κατά τρόπο περιορισμένο και σε κατάλληλο βαθμό.

4. Δημοσιονομικες επιπτώσεις

Η πρόταση δεν έχει καμία δημοσιονομική επίπτωση στον προϋπολογισμό της Κοινότητας.

5. Συμπληρωματικές πληροφορίες

Η πρόταση προβλέπει ότι η περίοδος εφαρμογής της απόφασης θα λήξει αυτομάτως την ημέρα έναρξης ισχύος των διατάξεων που θα θεσπίζουν εναρμονισμένους κανόνες οι οποίοι επιτρέπουν σε όλα τα κράτη μέλη να εφαρμόζουν το συγκεκριμένο μέτρο παρέκκλισης που ζητήθηκε.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Εσθονίας και στη Δημοκρατία της Σλοβενίας να εφαρμόσουν μέτρο παρέκκλισης του άρθρου 167 της οδηγίας 2006/112/ΕΚ του Συμβουλίου, σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας , και ιδίως το άρθρο 93,

την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[1], και ιδίως το άρθρο 395 παράγραφος 1,

την πρόταση της Επιτροπής[2],

Εκτιμώντας τα ακόλουθα:

1. Η Δημοκρατία της Εσθονίας (εφεξής «Εσθονία») και η Δημοκρατία της Σλοβενίας (εφεξής «Σλοβενία») εξουσιοδοτήθηκαν με την απόφαση 2007/133/ΕΚ[3] του Συμβουλίου, κατά παρέκκλιση του άρθρου 167 της οδηγίας 2006/112/ΕΚ, να αναστείλουν την άσκηση του δικαιώματος έκπτωσης του φόρου προστιθέμενης αξίας (ΦΠΑ) έως ότου αυτός καταβληθεί στον προμηθευτή αγαθών ή πάροχο υπηρεσιών για υποκειμένους στον φόρο που κάνουν χρήση του προαιρετικού καθεστώτος λογιστικής βάσει ταμειακών πληρωμών σύμφωνα με το οποίο, βάσει του άρθρου 66 στοιχείο β) της οδηγίας ΦΠΑ, ο ΦΠΑ που βαρύνει τις παραδόσεις ή τις παροχές τους καθίσταται απαιτητός κατά τον χρόνο είσπραξης του τιμήματος. Προκειμένου να υπαχθούν σε αυτό το καθεστώς αυτό, ο ετήσιος κύκλος εργασιών τους δεν πρέπει να υπερβαίνει το ποσό των 208 646 EUR όσον αφορά τη Σλοβενία, για την δε Εσθονία έπρεπε να έχουν καταχωρισθεί ως ατομικές επιχειρήσεις.

2. Η Εσθονία και η Σλοβενία ζήτησαν την άδεια να παρατείνουν αυτό το μέτρο παρέκκλισης με επιστολές που πρωτοκολλήθηκαν στη Γενική Γραμματεία της Επιτροπής στις 4 Σεπτεμβρίου 2009 για την Εσθονία και στις 23 και 31 Ιουλίου 2009 για τη Σλοβενία. Η Εσθονία ζήτησε επίσης οι υποκείμενοι στον φόρο που μπορούν να υπαχθούν σε αυτό το καθεστώς να έχουν, στο εξής, ετήσιο κύκλο εργασιών όχι υψηλότερο από 208 646 EUR. Η Σλοβενία ζήτησε να αυξήσει το ανώτατο όριο του ετήσιου κύκλου εργασιών του καθεστώτος σε 400 000 EUR.

3. Σύμφωνα με το άρθρο 395 παράγραφος 2 της οδηγίας 2006/112/ΕΚ, με επιστολές της 1ης Οκτωβρίου 2009 για την Εσθονία και της 25ης Σεπτεμβρίου 2009 για τη Σλοβενία, η Επιτροπή διαβίβασε τις αιτήσεις τους στα άλλα κράτη μέλη και, με επιστολές της 5ης Οκτωβρίου 2009 για την Εσθονία και της 29ης Σεπτεμβρίου 2009 για τη Σλοβενία, πληροφόρησε τα εν λόγω κράτη μέλη ότι διέθετε όλα τα απαραίτητα στοιχεία που θεωρούσε χρήσιμα.

4. Το λεγόμενο σύστημα λογιστικής βάσει ταμειακών πληρωμών είναι ένα απλοποιημένο και προαιρετικό καθεστώς που απευθύνεται στις μικρές επιχειρήσεις που δεν έχουν δικαίωμα απαλλαγής από τον φόρο. Επιτρέπει στους εν λόγω υποκειμένους στον φόρο να εφαρμόζουν έναν απλό κανόνα με βάση την ημερομηνία πληρωμής των πράξεών τους όσον αφορά τις εισροές και τις εκροές τους, για να προσδιοριστεί η χρονική στιγμή κατά την οποία θα πρέπει να ασκήσουν το δικαίωμα έκπτωσης του ΦΠΑ και να καταβάλουν τον φόρο στο δημόσιο ταμείο, αντιστοίχως. Συνεπώς το καθεστώς αυτό αποτελεί μέτρο απλοποίησης για τους υποκειμένους στον φόρο το οποίο μπορεί επιπλέον να τους προσφέρει ένα ταμειακό πλεονέκτημα.

5. Στις 28 Ιανουαρίου 2009, η Επιτροπή υπέβαλε πρόταση οδηγίας (COM(2009) 21 τελικό) για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης, η οποία περιέχει διατάξεις που επιτρέπουν επίσης στα κράτη μέλη να αναβάλουν την άσκηση του δικαιώματος έκπτωσης του ΦΠΑ έως ότου αυτός καταβληθεί στον προμηθευτή για τις παραδόσεις αγαθών ή τις παροχές υπηρεσιών, όσον αφορά υποκειμένους στον φόρο των οποίων ο ετήσιος κύκλος εργασιών δεν υπερβαίνει ένα όριο που ορίζεται από τα κράτη μέλη και μπορεί να φθάσει μέχρι 2 000 000 EUR, εφαρμόζοντας έτσι ένα προαιρετικό καθεστώς λογιστικής σύμφωνα με το οποίο ο ΦΠΑ που βαρύνει τις πράξεις τους καθίσταται απαιτητός μόνον όταν εισπράξουν το οφειλόμενο τίμημα.

6. Το συγκεκριμένο μέτρο παρέκκλισης που ζητήθηκε δεν επηρεάζει το ποσό των εσόδων ΦΠΑ που εισπράττεται από την Εσθονία και τη Σλοβενία στο στάδιο της τελικής κατανάλωσης και δεν θα έχει καμία επίπτωση στους ίδιους πόρους της Ευρωπαϊκής Κοινότητας που προέρχονται από τον φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 167 της οδηγίας 2006/112/ΕΚ, η Εσθονία και η Σλοβενία μπορούν να αναστείλουν την άσκηση του δικαιώματος έκπτωσης του φόρου προστιθέμενης αξίας των υποκειμένων στον φόρο που προσδιορίζονται στο δεύτερο εδάφιο, μέχρις ότου πληρωθεί ο φόρος αυτός στον προμηθευτή αγαθών ή τον πάροχο υπηρεσιών.

Οι εν λόγω υποκείμενοι στον φόρο πρέπει να έχουν επιλέξει σύστημα βάσει του οποίου ο φόρος προστιθέμενης αξίας που βαρύνει τις παραδόσεις αγαθών και τις παροχές υπηρεσιών που πραγματοποιούν καθίσταται απαιτητός όταν εισπράττουν το οφειλόμενο τίμημα. Στο πλαίσιο του καθεστώτος αυτού, ο ετήσιος κύκλος εργασιών τους δεν μπορεί να υπερβαίνει τα 400 000 EUR για τη Σλοβενία και το ισόποσο των 208 646 EUR σε εθνικό νόμισμα για την Εσθονία, καθοριζόμενο σύμφωνα με τα άρθρα 399 και 400 της οδηγίας 2006/112/ΕΚ.

Άρθρο 2

Η παρούσα απόφαση ισχύει από την 1η Ιανουαρίου 2010 μέχρι την ημερομηνία έναρξης ισχύος διατάξεων οδηγίας που επιτρέπει στα κράτη μέλη να αναστείλουν την άσκηση του δικαιώματος έκπτωσης του φόρου προστιθέμενης αξίας μέχρις ότου ο φόρος αυτός καταβληθεί στους προμηθευτές αγαθών ή στους παρόχους υπηρεσιών, όσον αφορά υποκειμένους στον φόρο των οποίων ο ετήσιος κύκλος εργασιών δεν υπερβαίνει ένα ορισμένο όριο, και οι οποίοι κάνουν χρήση ενός προαιρετικού συστήματος βάσει του οποίου ο φόρος προστιθέμενης αξίας που βαρύνει τις παραδόσεις αγαθών και τις παροχές υπηρεσιών που πραγματοποιούν καθίσταται απαιτητός όταν εισπράττουν το οφειλόμενο τίμημα. Εν πάση περιπτώσει, η παρούσα απόφαση ισχύει, το αργότερο, έως την 31η Δεκεμβρίου 2012.

Άρθρο 3

Η παρούσα απόφαση απευθύνεται στη Δημοκρατία της Εσθονίας και στη Δημοκρατία της Σλοβενίας.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1.

[2] ΕΕ C της , σ. .

[3] ΕΕ L 57 της 24.02.2007, σ. 12.